Tarybos sprendimas
2001 m. sausio 22 d.
dėl Europos Sąjungos karinio komiteto įsteigimo
(2001/79/BUSP)
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 28 straipsnio 1 dalį,
atsižvelgdama į Europos bendrijos steigimo sutartį, ypač į jos 207 straipsnį,
remdamasi Europos Sąjungos sutarties 25 straipsniu,
kadangi:
(1) Atsižvelgdama į bendrąją užsienio ir saugumo politiką (BUSP), ypač į bendrąją Europos saugumo ir gynybos politiką, numatytą Europos Sąjungos sutarties 17 straipsnyje, Europos Vadovų Taryba 2000 m. gruodžio 7-11 d. Nicoje susitarė dėl Europos Sąjungos karinio komiteto įsteigimo bei nustatė komiteto ir jo pirmininko misiją ir funkcijas.
(2) Laikantis Europos Vadovų Tarybos gairių, šis komitetas turi būti pasirengęs pradėti dirbti,
NUSPRENDĖ:
1 straipsnis
Įsteigiamas Europos Sąjungos karinis komitetas (ESKK) (toliau - Komitetas), kurį sudaro valstybių narių gynybos vadovai, atstovaujami jų atstovų karo reikalams.
Jis susitinka gynybos vadovų lygiu, kai būtina.
2 straipsnis
Komiteto misija ir funkcijos apibrėžiamos pirmininkaujančios valstybės ataskaitos, patvirtintos Nicos Europos Vadovų Tarybos, IV priede, kuris pakartojamas šio sprendimo priede.
3 straipsnis
1. Komiteto pirmininką (toliau - Pirmininkas) skiria Taryba Komiteto, kuris susitinka Gynybos vadovų lygiu, teikimu.
2. Pirmininkas skiriamas trejų metų kadencijai, jei Taryba nenusprendžia kitaip. Jo misija ir funkcijos taip pat apibrėžtos pirmiau minėtame priede.
4 straipsnis
Šis sprendimas įsigalioja nuo jo priėmimo dienos.
5 straipsnis
1. Nepažeidžiant 3 straipsnio 1 dalies nuostatų, šis sprendimas taikomas nuo tos dienos, kai paskiriamas pirmasis Pirmininkas, ne vėliau, nei pradedamas taikyti sprendimas dėl Europos Sąjungos karinio štabo įsteigimo [1], ir iš principo ne vėliau kaip nuo 2001 m. birželio pabaigos.
2. Sprendimu 2000/144/BUSP [2] įsteigta Laikinoji karinė institucija vykdo savo užduotis iki tol, kol pradedamas taikyti šis sprendimas.
6 straipsnis
Šis sprendimas skelbiamas Oficialiajame leidinyje.
Priimta Briuselyje, 2001 m. sausio 22 d.